LIETUVOS RESPUBLIKOS VIDAUS REIKALŲ MINISTRAS

ĮSAKYMAS

DĖL LIETUVOS RESPUBLIKOS VIDAUS REIKALŲ MINISTRO 2008 M. RUGSĖJO 10 D. ĮSAKYMO NR. 1V-329 „DĖL MOTORINIŲ TRANSPORTO PRIEMONIŲ VAIRUOTOJŲ EGZAMINAVIMO SĄLYGŲ IR TVARKOS APRAŠO PATVIRTINIMO“ PAKEITIMO

2024 m. lapkričio 8 d. Nr. 1V-661

Vilnius

1. Pakeičiu Lietuvos Respublikos vidaus reikalų ministro 2008 m. rugsėjo 10 d. įsakymą Nr. 1V-329 „Dėl Motorinių transporto priemonių vairuotojų egzaminavimo sąlygų ir tvarkos aprašo patvirtinimo“ ir jį išdėstau nauja redakcija:

„LIETUVOS RESPUBLIKOS VIDAUS REIKALŲ MINISTRAS

ĮSAKYMAS

DĖL MOTORINIŲ TRANSPORTO PRIEMONIŲ VAIRUOTOJŲ EGZAMINAVIMO SĄLYGŲ IR TVARKOS APRAŠO PATVIRTINIMO

Vadovaudamasis Lietuvos Respublikos saugaus eismo automobilių keliais įstatymo 10 straipsnio 5 dalies 1 punktu ir įgyvendindamas 2006 m. gruodžio 20 d. Europos Parlamento ir Tarybos direktyvą 2006/126/EB dėl vairuotojo pažymėjimų (nauja redakcija) su paskutiniais pakeitimais, padarytais 2020 m. gegužės 4 d. Komisijos direktyva (ES) 2020/612,

tvirtinu Motorinių transporto priemonių vairuotojų egzaminavimo sąlygų ir tvarkos aprašą (pridedama).“

2. Nustatau, kad įsakymas įsigalioja 2025 m. sausio 1 d.

Vidaus reikalų ministrė	Agnė Bilotaitė

SUDERINTA

Lietuvos Respublikos susisiekimo ministerijos

2024 m. spalio 18 d. raštu Nr. 2-3629

PATVIRTINTA

Lietuvos Respublikos vidaus reikalų

ministro 2008 m. rugsėjo 10 d. įsakymu

Nr. 1V-329

(Lietuvos Respublikos vidaus reikalų ministro

2024 m. lapkričio 8 d. įsakymo Nr. 1V-661

redakcija)

MOTORINIŲ TRANSPORTO PRIEMONIŲ VAIRUOTOJŲ EGZAMINAVIMO SĄLYGŲ IR TVARKOS APRAŠAS

I SKYRIUS

BENDROSIOS NUOSTATOS

1. Motorinių transporto priemonių vairuotojų egzaminavimo sąlygų ir tvarkos aprašas (toliau – aprašas) nustato teisę vairuoti tam tikro tipo ir kategorijos motorinę transporto priemonę (toliau – TP) įgyti ar susigrąžinti norinčių asmenų (toliau – egzaminuojamieji) teorinių žinių, praktinių TP valdymo įgūdžių ir gebėjimų patikrinimo (toliau – egzaminavimas) sąlygas ir tvarką.

Aprašo nuostatos taip pat taikomos asmenims, kurie Motorinių transporto priemonių vairuotojo pažymėjimų išdavimo taisyklių, patvirtintų Lietuvos Respublikos vidaus reikalų ministro 2008 m. rugsėjo 10 d. įsakymu Nr. 1V-328 „Dėl Motorinių transporto priemonių vairuotojo pažymėjimų išdavimo taisyklių patvirtinimo“ (toliau – Vairuotojo pažymėjimų išdavimo taisyklės), nustatytu atveju laiko egzaminus, norėdami pakeisti vairuotojo pažymėjimus.

Vairuotojų mokytojams ir vairavimo instruktoriams, laikantiems AB „Regitra“ transporto priemonių vairuotojų mokytojų ir vairavimo instruktorių teorinių žinių patikrinimo egzaminą, taikomos aprašo II, III ir V skyrių nuostatos.

2. Apraše vartojamos sąvokos atitinka sąvokas, apibrėžtas Lietuvos Respublikos saugaus eismo automobilių keliais įstatyme (toliau – SEAKĮ).

3. Egzaminuojama akcinės bendrovės „Regitra“ (toliau – AB „Regitra“) padaliniuose – vairuotojų egzaminavimo centruose, kurie turi atitikti aprašo 1 priede išdėstytus reikalavimus.

4. Vairavimo egzaminai (toliau – egzaminai) sudaryti iš dviejų dalių: teorijos egzamino (teorinių žinių patikrinimas) ir praktikos egzamino (praktinių transporto priemonės vairavimo įgūdžių ir gebėjimų patikrinimas). Egzaminuojamųjų praktinius TP valdymo įgūdžius ir gebėjimus praktikos egzamino metu vertina tam įgalioti AB „Regitra“ darbuotojai (toliau – egzaminuotojai).

Teorijos egzaminas laikomas valstybine ir, jeigu yra galimybė, kitomis oficialiomis Europos Sąjungos kalbomis. Kai egzaminuojamasis dėl sensorinio ar kalbos sutrikimo negali suprantamai išreikšti savo minčių, teorijos egzamino metu turi dalyvauti vertėjas. Praktikos egzaminas laikomas valstybine kalba. Kai egzaminuojamasis nemoka valstybinės kalbos arba dėl sensorinio ar kalbos sutrikimo negali suprantamai reikšti savo minčių, praktikos egzamino metu turi dalyvauti vertėjas, sugebantis versti į egzaminuojamajam suprantamą oficialią Europos Sąjungos kalbą. Egzaminuojamasis apie tai, kad teorijos egzamino metu dalyvaus vertėjas, privalo pranešti registravimosi į egzaminą metu. Vertėją kviečia egzaminuojamasis. Vertėjų dalyvavimo egzamine tvarką nustato AB „Regitra“ generalinis direktorius. Vertėjui už vertimą pagal jo pateiktą sąskaitą sumoka egzaminuojamasis.

5. Egzaminus gali laikyti tik egzaminuojamasis, kuris gyvena Lietuvos Respublikoje bent 185 dienas kiekvienais kalendoriniais metais dėl asmeninių ir darbo ryšių arba (jeigu asmuo darbo ryšių neturi) tik dėl asmeninių ryšių, kurie artimai sieja asmenį su vieta, kurioje jis gyvena. Egzaminuojamasis, kurio darbo ir asmeniniai ryšiai yra skirtingose vietose ir kuris dėl to pakaitomis gyvena skirtingose vietose, esančiose dviejose ar daugiau valstybių, egzaminus gali laikyti tik tada, kai Lietuvos Respublikoje yra jo asmeninių ryšių vieta ir asmuo čia nuolat sugrįžta (ši sąlyga netaikytina, kai egzaminuojamasis užsienio valstybėje gyvena, kad atliktų apibrėžtos trukmės užduotį). Egzaminus taip pat gali laikyti studentas (užsienietis), kuris studijuoja Lietuvos Respublikoje mažiausiai 6 mėnesius. Egzaminuojamajam, kuris nori susigrąžinti teisę vairuoti, šioje pastraipoje nustatyti reikalavimai netaikomi.

Egzaminuojamasis praktikos egzaminą gali laikyti jam sukakus SEAKĮ 23 straipsnyje nustatytą amžių, atsižvelgiant į TP kategoriją, taip pat pasibaigus teisės vairuoti TP sustabdymo arba atėmimo terminui.

6. Egzaminuojamųjų sveikatos būklė turi būti patikrinta sveikatos apsaugos ministro ar jo įgaliotos institucijos nustatyta tvarka ir tinkama vairuoti atitinkamos kategorijos TP. Egzaminuojamieji, išskyrus tuos, kurie laiko praktikos egzaminą aprašo 7.1–7.4 punktuose nurodytais atvejais arba nori susigrąžinti teisę vairuoti TP, turi būti baigę mokymo kursą pagal susisiekimo ministro ar jo įgaliotos institucijos nustatytą vairuotojų pirminio mokymo tvarką.

7. Pirmiausia laikomas teorijos egzaminas, o jį išlaikius – praktikos egzaminas. Egzaminą gali laikyti tik AB „Regitra“ generalinio direktoriaus nustatyta tvarka užsiregistravę egzaminuojamieji, kurių pateikti prašymai buvo išnagrinėti šio aprašo II skyriaus nustatyta tvarka (yra priimtas sprendimas leisti laikyti egzaminą), ir tik sumokėję Motorinių transporto priemonių vairuotojų egzaminavimo paslaugų kainoraštyje, patvirtintame Lietuvos Respublikos vidaus reikalų ministro 2014 m. liepos 1 d. įsakymu Nr. 1V-450 „Dėl akcinės bendrovės „Regitra“ teikiamų monopolinio pobūdžio paslaugų kainų“ (toliau – kainoraštis), nustatyto dydžio paslaugos kainą (toliau – paslaugos kaina).

Jei egzaminuojamasis neišlaiko egzamino, pakartotinai laikyti egzaminą leidžiama ne anksčiau kaip po septynių dienų, iš naujo užsiregistravus laikyti egzaminą ir sumokėjus paslaugos kainą. Pakartotinai laikyti atitinkamos kategorijos teorijos egzaminą leidžiama tik jei prieš tai buvo neišlaikytas arba baigėsi išlaikyto teorijos egzamino galiojimo laikas, taip pat jei teorijos egzaminas yra laikomas teisei vairuoti susigrąžinti.

Egzaminuojamieji, kurie nori susigrąžinti teisę vairuoti daugiau nei vienos kategorijos TP arba pakeisti vairuotojo pažymėjimą, kuriame patvirtinta teisė vairuoti daugiau nei vienos kategorijos TP, egzaminus laiko pagal vairavimo ypatumus sudėtingiausios kategorijos TP vairavimo teisei įgyti.

Pagal sudėtingumą TP kategorijos nuo lengviausios iki sunkiausios išdėstomos taip: B1, B, BE, C1/D1 (pasirinktinai arba C1, arba D1), C1E/D1E (pasirinktinai arba C1E, arba D1E), C, D, DE, CE. Jei egzaminuojamasis nori susigrąžinti teisę vairuoti A1, A2, A arba T kategorijos TP arba pakeisti vairuotojo pažymėjimą, kuriame patvirtinta teisė vairuoti A1, A2, A arba T kategorijos TP, egzaminai šių kategorijų TP vairavimo teisei įgyti yra laikomi visada.

Egzaminuojamieji, norintys įgyti ar susigrąžinti teisę vairuoti AM kategorijos TP, laiko tik teorijos egzaminą. Tik praktikos egzaminą laiko egzaminuojamieji, turintys teisę vairuoti:

7.1. tam tikros kategorijos TP su automatine pavarų dėže ir norintys įgyti teisę vairuoti tos pačios kategorijos TP su rankine pavarų dėže. TP su rankine pavarų dėže – TP su sankabos pamina (arba – A1, A2 ir A kategorijų TP – ranka valdoma svirtimi), kurią vairuotojas turi naudoti pradėdamas važiuoti, sustabdydamas TP arba perjungdamas pavarą. Laikoma, kad šių kriterijų neatitinkančios TP turi automatinę pavarų dėžę;

7.2. A1 kategorijos TP bei turintys tokių TP dvejų metų vairavimo patirtį ir siekiantys įgyti teisę vairuoti A2 kategorijos TP;

7.3. A2 kategorijos TP bei turintys tokių TP dvejų metų vairavimo patirtį ir siekiantys įgyti teisę vairuoti A kategorijos TP;

7.4. B kategorijos TP bei norintys įgyti teisę vairuoti šios kategorijos TP, sujungtas su priekaba, kurių didžiausioji leidžiamoji masė didesnė nei 750 kg, jeigu junginio didžiausioji leidžiamoji masė didesnė kaip 3500 kg, bet ne didesnė nei 4250 kg.

8. Prieš teorijos egzaminus AB „Regitra“ darbuotojas, o prieš praktikos egzaminus egzaminuotojas privalo:

8.1. patikrinti kiekvieno egzaminuojamojo ir vertėjo (jei dalyvauja) asmens tapatybę;

8.2. supažindinti egzaminuojamąjį (-uosius) ir vertėją (jei dalyvauja) su egzamino sąlygomis ir tvarka;

8.3. patikrinti, ar egzaminuojamasis ir vertėjas (jei dalyvauja) su savimi neturi mobiliojo ryšio bei kitų informacijos priėmimo, perdavimo ir (ar) įrašymo priemonių (tik prieš teorijos egzaminą).

II SKYRIUS

REGISTRACIJA Į EGZAMINUS IR DOKUMENTŲ PRIĖMIMAS

9. Egzaminuojamasis gali registruotis egzaminui asmeniškai atvykęs į AB „Regitra“ vairuotojų egzaminavimo centrą arba internetu AB „Regitra“ informacinėje sistemoje. Egzaminuojamasis, neišlaikęs teorijos egzamino, praktikos egzaminui neregistruojamas. Egzaminuojamasis, užsiregistravęs į egzaminą, tačiau negalintis atvykti nustatytu laiku, privalo atšaukti arba pakeisti registracijos į egzaminą datą ir (ar) laiką likus ne mažiau kaip 24 valandoms iki numatomo egzamino pradžios.

10. Registruojantis į egzaminą internetu draudžiama naudotis automatinėmis programomis ir (ar) įrankiais. AB „Regitra“, nustačiusi, kad registracija į egzaminą buvo atlikta naudojant automatines programas ir (ar) įrankius, uždraudžia egzaminuojamajam 6 mėnesius nuo pažeidimo nustatymo dienos registruotis į egzaminus ir apie tai informuoja egzaminuojamąjį kito registravimosi į egzaminą metu.

11. Užsiregistravęs ir iki egzamino pradžios į AB „Regitra“ vairuotojų egzaminavimo centrą neatvykęs, iki egzamino pradžios nepateikęs aprašo 17 ir 18 punktuose nurodytų dokumentų arba nesumokėjęs paslaugų kainos egzaminuojamasis turi registruotis į egzaminą iš naujo.

12. Egzaminuojamajam, kuris nustatytu laiku neatvyko į egzaminą neatšaukęs šio egzamino registracijos, taip pat kuris atšaukė registraciją arba pakeitė egzamino datą ir (ar) laiką likus mažiau negu 24 valandoms iki egzamino pradžios, leidžiama pakartotinai registruotis laikyti egzaminą, kuris vyks ne anksčiau kaip po 30 kalendorinių dienų nuo rezervuoto egzamino dienos, išskyrus aprašo 13 punkte nustatytą išimtį. Neatvykusiu į egzaminą taip pat laikomas egzaminuojamasis:

12.1. kuriam aprašo 16 punkte nustatyta tvarka neleista laikyti egzamino;

12.2. kuris nustatytu laiku atvyko į egzaminą, bet iki egzamino pradžios atsisakė jį laikyti;

12.3. kuris nustatytu laiku atvyko į egzaminą be vertėjo, kai egzaminuojamasis nemoka valstybinės kalbos arba dėl sensorinio ar kalbos sutrikimo negali suprantamai reikšti savo minčių;

12.4. kuris iki praktikos egzamino pradžios nepasirūpino tinkamos transporto priemonės pateikimu, kaip nurodyta aprašo 20 punkte ir aprašo 3 priede;

12.5. kuris atvyko į praktikos egzaminą nepasiruošęs jam pagal aprašo 39 punkte išvardintus reikalavimus;

12.6. kuris atvyko į praktikos egzaminą, tačiau registruodamasis nurodė kitą TP kategoriją (-as) ir (arba) kitą pavarų dėžės tipą;

12.7. kuris atvyko į praktikos egzaminą neblaivus arba apsvaigęs nuo psichiką veikiančių medžiagų arba atsisakė leistis būti patikrintas AB „Regitra“ darbuotojo, kai kyla įtarimų, kad jis yra neblaivus ar apsvaigęs.

13. Egzaminuojamasis, norėdamas pakartotinai registruotis laikyti teorijos egzaminą ir pasirinkti teorijos egzamino datą ir (ar) laiką anksčiau aprašo 12 punkte nustatyto termino, AB „Regitra“ sumoka kainoraščio 1 punkte nurodytą kainą.

14. Egzaminuojamasis, norėdamas pakartotinai registruotis laikyti praktikos egzaminą ir pasirinkti egzamino datą ir laiką anksčiau aprašo 12 punkte nustatyto termino, AB „Regitra“ sumoka kainoraščio 2 punkte nurodytą kainą ir kainoraščio 3 punkte nurodytą kainą (jeigu neatvyko į praktikos egzaminą, skirtą teisei vairuoti B kategorijos TP įgyti) arba kainoraščio 2 punkte nurodytą kainą ir Akcinės bendrovės „Regitra“ teikiamų paslaugų kainų sąraše, patvirtintame AB „Regitra“ generalinio direktoriaus 2019 m. balandžio 25 d. įsakymu Nr. V-75 „Dėl Valstybės įmonės „Regitra“ teikiamų paslaugų kainų sąrašo patvirtinimo“ (toliau – Paslaugų kainų sąrašas), nustatytą atitinkamos kategorijos TP naudojimo praktikos egzamino metu kainą (jeigu registravosi laikyti praktikos egzaminą, skirtą teisei vairuoti kitos nei B kategorijos TP įgyti, su AB „Regitra“ skirta TP). Egzaminuojamajam pakartotinai registruotis laikyti egzaminą leidžiama ne anksčiau kaip po vienerių metų nuo pažeidimo nustatymo dienos bent vienu iš šių atvejų:

14.1. kai teorijos egzaminas buvo įvertintas neigiamai dėl to, kad egzaminuojamasis egzamino metu ir (arba) jam pasibaigus egzaminų klasėje naudojosi literatūra, akiniais (jei jie nėra skirti regėjimo korekcijai), fotoaparatais, mobiliojo ryšio bei kitomis informacijos priėmimo, perdavimo ir (ar) įrašymo priemonėmis (išskyrus dėl medicininių priežasčių, pvz., klausos aparatais), trukdė ir (ar) kalbėjosi su kitais asmenimis arba AB „Regitra“ darbuotojui paprašius atsisakė parodyti, ar neturi egzamino metu draudžiamų naudoti informacijos priėmimo, perdavimo ir (ar) įrašymo priemonių;

14.2. AB „Regitra“ nustačius, kad vietoj egzaminuojamojo egzaminą laikyti buvo atvykęs kitas asmuo;

14.3. kai egzaminuojamojo egzaminas buvo įvertintas neigiamai Vertėjų dalyvavimo vairavimo egzamine tvarkos aprašo, patvirtinto valstybės įmonės „Regitra“ generalinio direktoriaus 2020 m. gruodžio 11 d. įsakymu Nr. (1.1E)-1V-508 „Dėl Vertėjų dalyvavimo vairavimo egzamine tvarkos aprašo patvirtinimo“, nustatyta tvarka.

15. Kai egzaminuojamasis per vienerių metų laikotarpį 5 kartus iš eilės registravosi į egzaminą, tačiau šias registracijas atšaukė, pakeitė egzamino datą ir (ar) laiką ir (ar) neatvyko laikyti egzamino, AB „Regitra“ uždraudžia egzaminuojamajam 6 mėnesius nuo pažeidimo nustatymo dienos pakartotinai registruotis į egzaminą ir apie tai informuoja egzaminuojamąjį kito registravimosi į egzaminą metu.

16. Egzaminuojamasis, užsiregistravęs laikyti praktikos egzaminą su AB „Regitra“ skirta TP, tačiau atvykęs laikyti praktikos egzaminą su kita TP, sumoka Paslaugų kainų sąraše nustatytą kainą už AB „Regitra“ praktikos egzaminui skirtos TP naudojimą praktikos egzamino metu. Egzaminuojamajam nesumokėjus Paslaugų kainų sąraše nustatytos kainos, praktikos egzamino laikyti neleidžiama.

17. Egzaminuojamasis, atvykęs į AB „Regitra“ vairuotojų egzaminavimo centrą laikyti egzamino, pateikia:

17.1. vieną iš šių asmens tapatybę patvirtinančių dokumentų:

17.1.1. Lietuvos Respublikos piliečio – asmens tapatybės kortelę, Lietuvos Respublikos pasą, laikiną pasą, Lietuvos Respublikos diplomatinį pasą, laikinąjį pažymėjimą, išduotą piliečiui, praradusiam asmens tapatybės kortelę arba Lietuvos Respublikos pasą;

17.1.2. užsieniečio – užsienio valstybės piliečio pasą ar jį atitinkantį kelionės dokumentą, skirtą vykti į užsienio valstybę bei pripažintą Lietuvos Respublikoje, Lietuvos Respublikos ilgalaikio gyventojo leidimą gyventi Europos Sąjungoje, Teisės nuolat gyventi Lietuvos Respublikoje pažymėjimą, Teisės laikinai gyventi Lietuvos Respublikoje pažymėjimą, Sąjungos piliečio šeimos nario leidimo gyventi šalyje kortelę, leidimą laikinai gyventi Lietuvos Respublikoje, skaitmeninį leidimą laikinai gyventi Lietuvos Respublikoje;

17.1.3. Lietuvos Respublikos piliečio ir užsieniečio – Lietuvos Respublikoje išduotą vairuotojo pažymėjimą, paimto asmens dokumento kopiją, patvirtintą Lietuvos Respublikos prokuratūros ar ikiteisminio tyrimo įstaigos, kartu su dokumento kopiją tvirtinusios institucijos (įstaigos) išduota pažyma apie kardomosios priemonės – dokumentų paėmimo – paskyrimą;

17.2. galiojančią vairuotojo sveikatos patikrinimo medicininę pažymą, kad jo sveikatos būklė yra tinkama vairuoti atitinkamos (-ų) kategorijos (-ų) TP, kuri išduodama Vairuotojų sveikatos tikrinimo reikalavimų ir tvarkos aprašo, patvirtinto Lietuvos Respublikos sveikatos apsaugos ministro 2000 m. gegužės 31 d. įsakymu Nr. 301 „Dėl profilaktinių sveikatos tikrinimų sveikatos priežiūros įstaigose“ nustatyta tvarka (toliau – medicininė pažyma), jei AB „Regitra“ Vairuotojų egzaminavimo informacinėje sistemoje nėra duomenų apie galiojančią medicininę pažymą;

17.3. sveikatos žinių atestavimo pažymėjimą, kad jis baigė mokymą pagal privalomojo pirmosios pagalbos mokymo programą, kurio forma patvirtinta Lietuvos Respublikos sveikatos apsaugos ministro 2008 m. sausio 28 d. įsakymu Nr. V-69 „Dėl Privalomojo pirmosios pagalbos mokymo programos, Privalomojo higienos įgūdžių mokymo programos ir Privalomojo mokymo apie alkoholio ir narkotikų žalą žmogaus sveikatai mokymo programos patvirtinimo“ (toliau – pažymėjimas), jei AB „Regitra“ Vairuotojų egzaminavimo informacinėje sistemoje nėra duomenų apie išduotą pažymėjimą;

17.4. galiojantį vairuotojo pažymėjimą, jei anksčiau buvo jį gavęs ir Lietuvos Respublikos kelių transporto priemonių vairuotojų registre nėra informacijos apie egzaminuojamojo turimą teisę vairuoti TP;

17.5. jei pareiškėjo nuolatinė gyvenamoji vieta nebuvo ar nėra deklaruota Lietuvos Respublikoje bent 185 dienas kiekvienais kalendoriniais metais – Vairuotojo pažymėjimo išdavimo taisyklėse nustatytą dokumentą (-us), kuriuo (-iais) patvirtinamas gyvenimo Lietuvos Respublikoje bent 185 dienas per kiekvienus kalendorinius metus arba studijavimo ar mokyklos lankymo Lietuvos Respublikoje ar užsienyje, arba apibrėžtos trukmės užduoties atlikimo užsienyje, arba darbo užsienyje ir nuolatinio grįžimo į Lietuvos Respubliką dėl asmeninių ryšių, arba atvykimo arba grįžimo nuolat gyventi į Lietuvos Respubliką dėl asmeninių ir (ar) darbo ryšių faktas.

18. Kai aprašo 17 punkte nurodytuose dokumentuose neįrašytas asmens kodas, o juose įrašyti asmens duomenys nesutampa su Lietuvos Respublikos gyventojų registre tvarkomais asmens duomenimis, turi būti pateikti ir dokumentai, patvirtinantys asmens duomenų pasikeitimo faktą (santuokos liudijimas, vardo, pavardės pakeitimo liudijimas). Aprašo 17.3 ir 17.4 papunkčiuose išdėstytos nuostatos netaikomos egzaminuojamiesiems, kurie nori susigrąžinti teisę vairuoti TP, aprašo 17.3 papunktyje – egzaminuojamiesiems, kurie laiko praktikos egzaminą aprašo 7.1–7.4 papunkčiuose nurodytais atvejais, o aprašo 17.2–17.5 papunkčiuose išdėstytos nuostatos netaikomos vairuotojų mokytojams ir vairavimo instruktoriams.

19. AB „Regitra“ darbuotojas įregistruoja (įrašo dokumentų duomenis į sistemą) egzaminuojamojo pateiktus aprašo 17 ir 18 punktuose nurodytus dokumentus, užpildo prašymą leisti laikyti egzaminą ir jį pateikia pasirašyti egzaminuojamajam, o pateiktus dokumentus jam grąžina.

20. Sprendimą dėl leidimo laikyti egzaminą priima AB „Regitra“ darbuotojas. AB „Regitra“ darbuotojas, atlikęs šiame punkte nurodytus patikrinimus ir nustatęs, kad nėra visų būtinų duomenų, egzaminuojamasis nepateikia visų reikalingų dokumentų egzaminui laikyti, egzaminuojamasis neatitinka aprašo 5 ir 6 punktuose nustatytų reikalavimų, atsisako leisti egzaminuojamajam laikyti egzaminą, atsisakymo priežastį egzaminuojamojo pageidavimu pateikia raštu. Sprendimas leisti laikyti egzaminą priimamas patikrinus:

20.1. egzaminuojamojo asmens tapatybę;

20.2. egzaminuojamojo asmens duomenis, tvarkomus Gyventojų registre;

20.3. Įtariamųjų, kaltinamųjų ir nuteistųjų registre (tik priimant sprendimą leisti laikyti praktikos egzaminą) – ar pareiškėjui nėra uždrausta naudotis teise vairuoti kelių transporto priemones vadovaujantis Lietuvos Respublikos baudžiamajame kodekse nustatytais pagrindais ir ar nėra sustabdyta teisė vairuoti transporto priemones taikant Lietuvos Respublikos baudžiamojo proceso kodekse nustatytą kardomąją priemonę;

20.4. Administracinių nusižengimų registre (tik priimant sprendimą leisti laikyti praktikos egzaminą) – ar egzaminuojamajam nėra atimta teisė vairuoti transporto priemones ir ar kompetentingos institucijos nėra priėmusios sprendimo sustabdyti teisę vairuoti transporto priemones;

20.5. Vairuotojų registre (netaikoma vairuotojų mokytojams ir vairavimo instruktoriams) – ar egzaminuojamajam buvo suteikta teisė vairuoti tam tikrų kategorijų transporto priemones, ar yra duomenys apie galiojančią medicininę pažymą. Jei nustatoma, kad duomenų apie galiojančią medicininę pažymą nėra, AB „Regitra“ darbuotojas paprašo pareiškėjo pateikti šį dokumentą;

20.6. ar Mokinių registre (netaikoma vairuotojų mokytojams ir vairavimo instruktoriams) yra duomenų apie egzaminuojamojo įgytą pradinę profesinę kvalifikaciją vežti krovinius ar keleivius komerciniais tikslais, jei pareiškėjas yra SEAKĮ 23 straipsnyje nustatyto amžiaus, kai būtina įgyti pradinę profesinę kvalifikaciją;

20.7. duomenis, tvarkomus Vairavimo mokyklų portale https://eregitra.lt/VM/ (netaikoma vairuotojų mokytojams ir vairavimo instruktoriams) – ar egzaminuojamasis baigė mokymo kursą pagal susisiekimo ministro ar jo įgaliotos institucijos nustatytą vairuotojų mokymo tvarką.

21. Nustatęs, kad egzaminuojamojo pateikti aprašo 17 ir 18 punktuose nurodyti dokumentai turi taisymo ar klastojimo žymių, AB „Regitra“ darbuotojas atsisako juos įregistruoti.

III SKYRIUS

TEORIJOS EGZAMINAS

22. Teorijos egzamino metu tikrinamos ir vertinamos egzaminuojamojo teorinės žinios, atsižvelgiant į tai, kokios (-ių) kategorijos (-ų) TP jis siekia įgyti arba susigrąžinti teisę vairuoti. Teorijos egzamino metu daromas vaizdo ir garso įrašas. Vaizdo ir garso įrašymo bei saugojimo įrangos techninius reikalavimus ir naudojimo tvarką tvirtina AB „Regitra“ generalinis direktorius.

23. Teorijos egzaminas laikomas kompiuteriu. Egzaminuojamiesiems sudaroma galimybė prieš teorijos egzaminą susipažinti su egzaminavimo programos veikimo principu.

24. Teorijos egzamino metu egzaminuojamajam pateikiamas testas su pasirenkamais atsakymais. Testas sudaromas iš klausimų, parinktų atsitiktinumo principu, naudojant kompiuterines programines priemones.

25. Teorijos egzamino klausimus rengia ir keičia AB „Regitra“, atsižvelgdama į teisės aktus, reglamentuojančius kelių eismą, ir TP techninę raidą. Teorijos egzamino klausimus tvirtina AB „Regitra“ generalinis direktorius.

26. Teorijos egzamino klausimų sudarymo, vertinimo ir teorijos egzamino vykdymo tvarką tvirtina AB „Regitra“ generalinis direktorius. Teorijos egzamino klausimų turinys išdėstytas aprašo 2 priede. Teigiamas teorijos egzamino rezultatas galioja, iki bus išlaikytas praktikos egzaminas, bet ne ilgiau kaip vienus metus.

27. Egzaminuojamasis, atvykęs į teorijos egzaminą, privalo:

27.1. pateikti AB „Regitra“ darbuotojui vieną iš aprašo 17.1 papunktyje nurodytų asmens tapatybę patvirtinančių dokumentų;

27.2. teorijos egzaminų klasėje atsisėsti į jam skirtą atskirą vietą. Egzaminuojamojo vardas ir pavardė rodomi kompiuterio monitoriaus ekrane. Jei egzaminuojamasis atsisėdo į ne jam skirtą vietą, persėsti į jam skirtą vietą gali tik apie tai įspėjęs AB „Regitra“ darbuotoją;

27.3. egzamino metu su savimi neturėti bei ant stalo ir (arba) kėdės nelaikyti draudžiamų daiktų ir nedėvėti drabužių, kurių sąrašą tvirtina AB „Regitra“ generalinis direktorius;

27.4. teorijos egzamino metu nesinaudoti literatūra, akiniais (jei jie nėra skirti tik regėjimo korekcijai), fotoaparatais, mobiliojo ryšio bei kitomis informacijos priėmimo, perdavimo ir (ar) įrašymo priemonėmis (išskyrus dėl medicininių priežasčių, pvz., klausos aparatais), netrukdyti ir nesikalbėti su kitais asmenimis, o AB „Regitra“ darbuotojui paprašius, parodyti, ar neturi egzamino metu draudžiamų naudoti informacijos priėmimo, perdavimo ir (ar) įrašymo priemonių;

27.5. baigęs spręsti teorijos egzamino testą ir susipažinęs su teorijos egzamino testo įvertinimu, išeiti iš teorijos egzaminų klasės.

28. Egzaminuojamasis, baigęs laikyti teorijos egzaminą, turi teisę:

28.1. teorijos egzaminų klasėje susipažinti su teorijos egzamino testo įvertinimu, kuris parodomas kompiuterio monitoriaus ekrane;

28.2. gauti informaciją apie teorijos egzamino rezultatą AB „Regitra“ Vairuotojų portale;

28.3. AB „Regitra“ vairuotojų egzaminavimo centre, kuriame laikė teorijos egzaminą, gauti pažymą apie išlaikytą ar neišlaikytą teorijos egzaminą.

29. Egzaminuojamasis su jo teisėmis ir pareigomis supažindinamas pasirašydamas prašymą laikyti teorijos egzaminą.

30. Teorijos egzaminas laikomas pradėtu, kai egzaminuojamasis įeina į teorijos egzaminų klasę ir atsisėda į jam skirtą vietą, ir laikomas baigtu, kai išeina iš teorijos egzaminų klasės. Į teorijos egzaminą pavėlavusiam egzaminuojamajam laikyti teorijos egzamino neleidžiama.

31. AB „Regitra“ darbuotojams ir egzaminuojamiesiems draudžiama kopijuoti ar kitaip platinti egzamino klausimus. Nustačius egzamino užduočių kopijavimo ar (ir) platinimo faktą, AB „Regitra“ turi teisę į su šiuo platinimu susijusių nuostolių atlyginimą.

32. Jei atsakinėdamas į teorijos egzamino klausimus egzaminuojamasis naudojasi literatūra, mobiliojo ryšio ar kitomis informacijos priėmimo, perdavimo ir (ar) įrašymo priemonėmis arba kalbasi su kitais asmenimis, egzaminuotojas nutraukia teorijos egzamino tvarką pažeidusio egzaminuojamojo teorijos egzaminą ir įvertina jo rezultatą neigiamai. Jeigu teorijos egzamino metu sugenda programinė ar techninė įranga (įskaitant vaizdo ar garso įrašymo įrangą), teorijos egzamino rezultatas anuliuojamas, o teorijos egzaminas laikomas iš naujo nemokamai.

33. Pasibaigus teorijos egzaminui, egzaminuojamasis gali susipažinti su teorijos egzamino įvertinimu.

IV SKYRIUS

PRAKTIKOS EGZAMINAS

34. Siekiant išsamiai ir objektyviai įvertinti egzaminuojamojo TP valdymo įgūdžius bei gebėjimus, praktikos egzamino metu tikrinama, kaip egzaminuojamasis sugeba pasiruošti ir saugiai vairuoti pasirinktos kategorijos TP, o egzaminuojamojo, kuris nori susigrąžinti teisę vairuoti TP, – kaip jis sugeba pasiruošti ir saugiai vairuoti TP tos kategorijos, kurios teisę vairuoti nori susigrąžinti. Praktikos egzamino metu daromas vaizdo ir garso įrašas. Vaizdo ir garso įrašymo bei saugojimo įrangos techninius reikalavimus ir naudojimo tvarką tvirtina AB „Regitra“ generalinis direktorius. Egzaminuojamajam ne vėliau kaip per vieną darbo dieną nuo egzamino laikymo dienos pateikus AB „Regitra“ prašymą raštu, leidžiama asmeniškai arba kartu su jam atstovaujančiu asmeniu (pateikus atstovavimą patvirtinantį dokumentą) ir (arba) egzaminuojamąjį mokiusiu vairavimo instruktoriumi peržiūrėti laikyto praktikos egzamino vaizdo ir garso įrašą su AB „Regitra“ padalinio atstovu suderintu laiku. Peržiūrėti laikyto praktikos egzamino vaizdo ir garso įrašą galima ne vėliau kaip per 3 darbo dienas nuo praktikos egzamino dienos. Vaizdo ir garso įrašo kopija egzaminuojamajam neteikiama.

35. TP, naudojamos praktikos egzaminui, turi atitikti aprašo 3 priede nustatytus reikalavimus.

36. B kategorijos TP, reikalingas praktikos egzaminui (išskyrus sujungtą su priekaba, kurios didžiausioji leidžiamoji masė didesnė nei 750 kg, o junginio didžiausioji leidžiamoji masė didesnė kaip 3500 kg, bet ne didesnė nei 4250 kg), skiria AB „Regitra“. Kitų kategorijų TP bei aprašo 37 punkte nurodytų TP pateikimu praktikos egzaminui rūpinasi egzaminuojamasis. Kartu su pateikiama TP pateikiami ir dokumentai arba faktiniai įrodymai, patvirtinantys jos atitikimą šio aprašo 3 priede nustatytiems reikalavimams. Egzaminuojamojo pateikiamos TP salone turi būti įrengtas veikiantis standartinis 12V/24V maitinimo lizdas praktikos egzamino metu vaizdo ir garso įrašui daryti, taip pat įrengtos papildomos stabdžio (arba stabdžio ir sankabos) paminos egzaminuotojui.

37. Egzaminuojamieji, kuriems dėl fizinės negalios pagal kompetentingos medicinos įstaigos rekomendacijas leidžiama vairuoti tik jų fizinei negaliai pritaikytas TP, praktikos egzaminą laiko su tokia TP.

38. Jei įmanoma, TP, kurią skiria AB „Regitra“, egzaminuojamajam parenkama prieš praktikos egzaminą atsitiktinumo principu, naudojant kompiuterines programines priemones. Kad egzaminuojamasis galėtų apsiprasti su jam parinkta TP, egzaminuojamajam leidžiama prieš praktikos egzaminą susipažinti su jos valdymu ir pabandyti važiuoti.

39. Egzaminuojant A1, A2, A arba B1 (vairuojama kaip motociklas) kategorijos TP keliuose, tarp egzaminuojamojo ir jį lydinčio egzaminuotojo palaikomas mobilusis ryšys. Jeigu motociklininko apranga neturi ryškiaspalvių ir šviesą atspindinčių elementų, skirtų matomumui padidinti, egzaminuojamasis vilki ryškiaspalvę liemenę su šviesą atspindinčiais elementais. Ryškiaspalve liemene su šviesą atspindinčiais elementais, mobilaus ryšio priemone su lietuvišku nepadidinto tarifo numeriu, laisvų rankų įranga mobiliajam ryšiui palaikyti bei motociklininkui reikalinga specializuota apranga (saugos šalmu, alkūnių, kelių ir pečių apsaugomis, pirštinėmis, batais) pasirūpina egzaminuojamasis.

40. Praktikos egzaminas laikomas TP su rankine pavarų dėže. Egzaminuojamieji, pageidaujantys vairuoti TP tik su automatine pavarų dėže, praktikos egzaminą laiko tokia TP. Egzaminuojamiesiems, išlaikiusiems praktikos egzaminą susigrąžinti teisę vairuoti TP su automatine pavarų dėže, ribojimas vairuoti TP tik su automatine pavarų dėže netaikomas, jei prarandant teisę vairuoti pastarasis ribojimas nebuvo taikomas.

Egzaminuojamieji, pageidaujantys vairuoti BE, C, CE, C1, C1E, D, DE, D1 arba D1E kategorijų TP su rankine pavarų dėže, praktikos egzaminą gali laikyti TP su automatine pavarų dėže, jei turi išduotą vairuotojo pažymėjimą, patvirtinantį teisę vairuoti bent vienos iš šių kategorijų TP su rankine pavarų dėže: B, BE, C, CE, C1, C1E, D, DE, D1 arba D1E.

41. Praktikos egzamino metu egzaminuotojas sėdi šalia egzaminuojamojo prie papildomų paminų ir turi būti pasirengęs bei reikiamu momentu imtis priemonių, kad būtų išvengta eismo įvykio dėl egzaminuojamojo veiksmų arba neveikimo.

Jei praktikos egzaminas laikomas A1, A2, A arba B1 (vairuojama kaip motociklas) kategorijos TP, egzaminuojamasis stebimas iš kitos, jį lydinčios, egzaminuotojo vairuojamos TP. Vertindamas egzaminuojamąjį, egzaminuotojas egzamino metu naudoja šiai funkcijai skirtą įmontuotą įrangą, užtikrindamas, kad jo veiksmai nekels pavojaus eismo saugumui.

Praktikos egzamino metu TP gali būti tik egzaminuojamasis, egzaminuotojas, vertėjas ir, jei reikia, asmuo, kompetentingas stebėti egzaminuotojo darbą kompetencijos plėtojimo ar kontrolės tikslu. Praktikos egzaminą gali stebėti egzaminuojamąjį mokęs vairavimo instruktorius, jei tam neprieštarauja egzaminuojamasis. Egzaminuotojas egzaminuojamajam parenkamas prieš praktikos egzaminą atsitiktinumo principu, naudojant kompiuterines programines priemones.

42. Bendrosios egzaminuojamojo pareigos praktikos egzamino metu:

42.1. draudžiama vairuoti TP esant neblaiviam, apsvaigusiam nuo psichiką veikiančių medžiagų; taip pat neleidžiama vairuoti susirgus, pavargus ar dėl kitų priežasčių esant būklės, dėl kurios gali kilti pavojus eismo saugumui;

42.2. draudžiama naudotis mobiliojo ryšio priemonėmis, išskyrus jei laikomas egzaminas A1, A2, A arba B1 (vairuojama kaip motociklas) kategorijos TP keliuose ir tarp egzaminuojamojo ir jį lydinčio egzaminuotojo palaikomas mobilusis ryšys;

42.3. privalo imtis visų būtinų priemonių savo ir keleivių saugumui praktikos egzamino metu užtikrinti;

42.4. leistis akcinės bendrovės AB „Regitra“ darbuotojo būti patikrintam, ar nėra neblaivus, apsvaigęs nuo psichiką veikiančių medžiagų;

42.5. privalo kelyje visada elgtis taip, kad nesukeltų pavojaus kitiems eismo dalyviams ir nesudarytų kliūčių jų eismui;

42.6. privalo imtis papildomų atsargumo priemonių, jei kelyje yra vaikų arba asmenų su negalia.

43. Egzaminuojamųjų, vairuojančių A1, A2, A, B1, B ir BE kategorijų TP, praktikos egzaminas kelyje tęsiasi ne mažiau kaip 25 minutes, o vairuojantieji C1, C1E, C, CE, D1, D1E, D, DE ir T kategorijų TP kelyje egzaminuojami ne mažiau kaip 45 minutes, išskyrus aprašo 48 punkte nustatytus atvejus.

44. Praktikos egzaminui kelyje skirtas laikas turi būti išnaudojamas optimaliai, kad galima būtų išbandyti egzaminuojamąjį įvairiomis eismo sąlygomis, ypatingą dėmesį atkreipiant į jų pasikeitimus. Į šį laiką neįskaičiuojamas egzaminuojamojo pasitikimas ir supažindinimas su praktikos egzamino sąlygomis, tvarka ir TP valdymu, pabandymas važiuoti, pasirengimo saugiai važiuoti patikrinimas, specialiųjų važiavimo manevrų atlikimas ir praktikos egzamino rezultatų paskelbimas.

45. Praktikos egzamino metu tikrinami atitinkamos kategorijos TP valdymo įgūdžiai ir gebėjimai, išdėstyti aprašo 4 priede.

46. Kiekviename AB „Regitra“ vairuotojų egzaminavimo centre pagal aprašo 1 priedo reikalavimus sudaromi praktikos egzamino kelyje maršrutai (toliau – maršrutai), atsižvelgiant į įvairių kategorijų TP vairavimo ypatumus ir minimalų privalomą laiką vairuoti kelyje. Visus maršrutus tvirtina AB „Regitra“ klientų aptarnavimo centro vadovas. Maršrutas egzaminuojamajam parenkamas prieš praktikos egzaminą atsitiktinumo principu.

47. Duodamas nurodymus, egzaminuotojas turi juos pateikti laiku ir aiškiai. Egzaminuotojas gali duoti tik tokius nurodymus, kurie neprieštarauja KET.

48. Vertindamas TP valdymo įgūdžius ir gebėjimus egzaminuotojas turi kreipti ypatingą dėmesį į tai, ar egzaminuojamasis elgiasi atsargiai ir pagarbiai su kitais eismo dalyviais. Praktikos egzaminas nepradedamas arba nutraukiamas:

48.1. jei egzaminuojamojo daromos vairavimo klaidos ar veiksmai arba neveikimas kelia pavojų jam pačiam, kitiems eismo dalyviams, egzaminavimo TP, jos keleiviams, neatsižvelgiant į tai, ar egzaminuotojas turi imtis priemonių, kad būtų išvengta eismo įvykio dėl egzaminuojamojo daromų vairavimo klaidų, pavojingų veiksmų arba neveikimo, ar ne;

48.2. dėl nenumatytų aplinkybių: eismo įvykis, pasikeitusios oro sąlygos (stipri liūtis, pūga), TP ir (arba) vaizdo ir garso įrašymo ar saugojimo įrangos gedimas, ir (arba) ryšio tarp egzaminuojamojo ir jį lydinčio egzaminuotojo gedimas ir pan.; šiuo atveju egzaminuojamasis už pakartotinį praktikos egzaminą paslaugos kainos nemoka, išskyrus jei eismo įvykis įvyko dėl egzaminuojamojo kaltės;

48.3. jei egzaminuojamasis:

48.3.1. pats to pageidauja;

48.3.2. atsisako atlikti ar pasišalina atliekant bet kurią egzamino dalį, taip pat pradėti ar baigti specialųjį važiavimo manevrą;

48.3.3. ar kitas asmuo dėl šio egzaminuojamojo prieš praktikos egzaminą ar praktikos egzamino metu daro poveikį egzaminuotojo atžvilgiu dėl praktikos egzamino rezultato arba atlieka korupcinio pobūdžio požymių turinčias veikas;

48.3.4. yra neblaivus ar apsvaigęs nuo psichiką veikiančių medžiagų;

48.3.5. praktikos egzamino metu gauna trečiųjų asmenų nurodymus (išskyrus aprašo 41 punkte nurodyto vertėjo perduodamus egzaminuotojo nurodymus);

48.3.6. nemoka valstybinės kalbos arba dėl sensorinio ar kalbos sutrikimo negali suprantamai reikšti savo minčių ir į egzaminą atvyko be vertėjo;

48.3.7. elgiasi įžūliai, įžeidinėja, provokuoja žodžiu, gestais ar elgesiu, kurie nukreipti egzaminuotojo atžvilgiu ir žemina jo asmens garbę ir orumą;

48.3.8. pateikė aprašo 36 punkto reikalavimų neatitinkančią TP ir (ar) su pateikiama TP nepateikė dokumentų arba faktinių įrodymų, patvirtinančių jos atitikimą aprašo 3 priede nustatytiems reikalavimams;

48.3.9. atvyko į praktikos egzaminą nepasiruošęs jam pagal aprašo 39 punkte išvardintus reikalavimus (laikant egzaminą A1, A2, A arba B1 (vairuojama kaip motociklas) kategorijos TP).

49. Jei praktikos egzaminas nutraukiamas ar nepradedamas aprašo 48.1 ir 48.3 punktuose nustatytais atvejais, už pakartotinį praktikos egzaminą egzaminuojamasis moka paslaugos kainą.

50. Pabaigdamas praktikos egzaminą egzaminuotojas supažindina egzaminuojamąjį su dalykiškai suformuluotu ir pagrįstu TP valdymo įgūdžių ir gebėjimų įvertinimu, kuris skirtas padėti objektyviai suvokti egzaminuojamajam įgūdžių lygį ir spragas. Apie praktikos egzamino rezultatą egzaminuojamasis informuojamas žodžiu ir raštu ataskaitoje. Praktikos egzamino ataskaitą, kurios formą tvirtina AB „Regitra“ generalinis direktorius, egzaminuojamasis gali atsiimti vairuotojų egzaminavimo centre arba susipažinti elektroniniu būdu Vairuotojų portale https://www.eregitra.lt/vepp-web/.

Teigiamas praktikos egzamino rezultatas galioja, iki bus išduotas vairuotojo pažymėjimas, bet ne ilgiau kaip vienus metus.

51. Praktikos egzamino metu taikomus TP valdymo įgūdžių ir gebėjimų vertinimo kriterijus ir metodus tvirtina AB „Regitra“ generalinis direktorius.

V SKYRIUS

BAIGIAMOSIOS NUOSTATOS

52. Su egzamino rezultatais nesutinkantis egzaminuojamasis gali pateikti AB „Regitra“ generaliniam direktoriui apeliaciją dėl egzamino įvertinimo. Apeliaciją dėl praktikos egzamino įvertinimo egzaminuojamasis gali pateikti tik po praktikos egzamino vaizdo ir garso įrašo peržiūrėjimo. Apeliacija gali būti pateikiama ne vėliau kaip per 3 darbo dienas po teorijos egzamino dienos (dėl teorijos egzamino rezultato) arba praktikos egzamino vaizdo ir garso įrašo peržiūrėjimo dienos (dėl praktikos egzamino rezultato). Apeliacijos pateikimo ir nagrinėjimo tvarką nustato AB „Regitra“ generalinis direktorius.

53. AB „Regitra“ darbuotojas nedelsdamas informuoja policiją šiais atvejais:

53.1. nustatęs, kad egzaminuojamojo pateikti aprašo 17 ir 18 punktuose nurodyti dokumentai turi taisymo ar klastojimo žymių;

53.2. kai vietoj egzaminuojamojo egzaminą laikyti atvyksta kitas asmuo;

53.3. kai egzaminuojamasis egzamino metu naudojasi informacijos priėmimo, perdavimo ir (ar) įrašymo priemonėmis;

53.4. įtaręs, kad praktikos egzaminą laikantis egzaminuojamasis yra neblaivus ir (ar) apsvaigęs nuo psichiką veikiančių medžiagų.

54. Tais atvejais, kai yra įsiteisėjęs teismo sprendimas dėl padarytos korupcinio pobūdžio nusikalstamos veikos, susijusios su konkretaus egzamino vykdymu, šio egzamino rezultatas ne vėliau kaip per 10 darbo dienų nuo teismo sprendimo įsiteisėjimo dienos yra panaikinamas.

55. Egzamino rezultatas taip pat naikinamas, jeigu:

55.1. AB „Regitra“ atlikus tyrimą yra nustatytas egzaminą vykdžiusio darbuotojo darbo pareigų pažeidimas, kuris lėmė neteisėtą egzamino rezultatą – išlaikytą egzaminą (šiuo atveju egzaminuojamasis gali pakartotinai nemokamai laikyti egzaminą arba susigrąžinti už egzaminą sumokėtą įmoką);

55.2. patikrinimų metu AB „Regitra“ nustatė, kad egzaminą išlaikė kitas asmuo už asmenį, užsiregistravusį laikyti egzaminą;

55.3. gautas kompetentingos institucijos patvirtinimas, kad egzaminuojamasis pateikė neteisėtai išduotą medicininę pažymą;

55.4. gautas kompetentingos institucijos patvirtinimas, kad egzaminuojamasis teorijos egzaminą išlaikė padedamas trečiųjų asmenų pasinaudodamas informacijos priėmimo, perdavimo ir (ar) įrašymo priemonėmis.

56. Apie priimtą sprendimą panaikinti egzamino rezultatą egzaminuojamasis informuojamas raštu.

57. Užsienyje išduoti dokumentai turi būti patvirtinti vadovaujantis Dokumentų legalizavimo ir tvirtinimo pažyma (Apostille) tvarkos aprašu, patvirtintu Lietuvos Respublikos Vyriausybės 2006 m. spalio 30 d. nutarimu Nr. 1079 „Dėl Dokumentų legalizavimo ir tvirtinimo pažyma (Apostille) tvarkos aprašo patvirtinimo“, išskyrus atvejus, kai pagal Lietuvos Respublikos tarptautines sutartis ar Europos Sąjungos teisės aktus dokumentas neturi būti legalizuotas.

58. AB „Regitra“ darbuotojų veiksmai gali būti skundžiami Lietuvos Respublikos administracinių bylų teisenos įstatymo nustatyta tvarka.

_________________

Motorinių transporto priemonių

vairuotojų egzaminavimo sąlygų ir

tvarkos aprašo

1 priedas

VAIRUOTOJŲ EGZAMINAVIMO CENTRAI IR PRAKTIKOS EGZAMINO KELYJE MARŠRUTAI

I SKYRIUS

VAIRUOTOJŲ EGZAMINAVIMO CENTRAI

1. Visuose vairuotojų egzaminavimo centruose (toliau – centrai), nepriklausomai nuo jų buvimo vietos, turi būti užtikrinamos vienodos teorijos ir praktikos egzaminų sąlygos.

2. AB „Regitra“ generalinio direktoriaus įsakymu centrai steigiami AB „Regitra“ padaliniuose, esančiuose visuose apskričių centruose.

3. Kitose lokacijose centrai gali būti steigiami, kai tenkinamos šios sąlygos:

3.1. gyventojų skaičius savivaldybėje yra didesnis kaip 50 000;

3.2. yra sąlygų sukurti egzaminavimui pakankamą materialinę ir techninę bazę;

3.3. padalinio buvimo vietoje galima sudaryti ne mažiau kaip keturis kiekvienos kategorijos (išskyrus T) TP tinkamus praktikos egzamino kelyje maršrutus;

3.4. centro veikla AB „Regitra“ nenuostolinga.

4. Kiekviename centre turi būti egzaminuojamiesiems, atvykstantiems laikyti teorijos bei praktikos egzaminus, priimti ir teorijos egzaminui laikyti skirtos patalpos, kompiuterizuotos darbo vietos teorijos egzaminui laikyti naudojama programinė bei techninė įranga (ne mažiau kaip trys vietos) ir internetinis ryšys.

5. Praktikos egzaminui laikyti turi būti sanitarinių ir aplinkosaugos normų reikalavimus atitinkanti uždara kieta danga dengta aikštelė (plotas – ne mažiau kaip 650 kv. m), kurioje galima būtų atlikti atitinkamos kategorijos TP numatytus specialius važiavimo manevrus.

II SKYRIUS

PRAKTIKOS EGZAMINO KELYJE MARŠRUTAI

6. Praktikos egzamino kelyje maršrutai (toliau – maršrutai) turi būti sudaryti taip, kad būtų galima visapusiškai patikrinti egzaminuojamojo TP valdymo įgūdžius ir gebėjimus įvairiose galimose eismo situacijose. Maršrutai parenkami taip, kad egzaminuojamasis galėtų saugiai:

6.1. pajudėti po sustojimo aikštelėje, po sustojimo kelyje, išvažiuoti iš kelio;

6.2. važiuoti tiesiais keliais, prasilenkti su priešais važiuojančiomis TP ir esant ribotam pločiui;

6.3. važiuoti vingiais;

6.4. privažiuoti prie sankryžų ir pervažiuoti jas;

6.5. keisti važiavimo kryptį: pasukti į kairę ir į dešinę, apsisukti, persirikiuoti;

6.6. įvažiuoti į kelius su skiriamąja kelio juosta (jei yra) ir išvažiuoti iš jų: įvažiuoti į greitėjimo juostą, išvažiuoti iš lėtėjimo juostos;

6.7. lenkti kitus eismo dalyvius (jei įmanoma), važiuoti šalia kliūčių, pvz., stovinčių automobilių;

6.8. važiuoti žiedinėse sankryžose (jei yra), per pėsčiųjų perėjas, geležinkelio pervažas (jei yra), pro maršrutinių TP sustojimo vietas;

6.9. išlipti iš (nulipti nuo) TP;

6.10. pastatyti TP taip, kad keleiviai galėtų saugiai įlipti ar išlipti (tik D1, D ir T kategorijų TP).

7. Maršrute turi būti ne mažiau kaip:

7.1. vienas kelio ruožas su įkalne;

7.2. du dvipusio eismo keliai;

7.3. du vienos krypties eismo keliai;

7.4. du keliai su skirtingu eismo juostų skaičiumi;

7.5. du dvipusio ir vienos krypties eismo paženklinti ar nepaženklinti keliai (jei yra);

7.6. dvi didesnio ir mažesnio greičio zonos;

7.7. dvi nereguliuojamos sankryžos;

7.8. dvi reguliuojamos sankryžos;

7.9. viena žiedinė sankryža (jei yra);

7.10. viena geležinkelio pervaža (jei yra);

7.11. vienas kelio ruožas, skirtas ir maršrutinėms TP, su pažymėtomis sustojimo vietomis ir (jei yra) eismo juosta maršrutinėms TP;

7.12. vienas kelio ruožas su pažymėta ne sankryžoje įrengta pėsčiųjų perėja;

7.13. vienas tunelis (jei yra).

8. Rekomenduojama maršrutą sudaryti taip, kad:

8.1. egzaminuojamasis maršruto pradžioje nesusidurtų su sudėtingomis eismo sąlygomis, t. y. maršruto sudėtingumas (privalomų atlikti veiksmų seka) didėtų palaipsniui;

8.2. nebūtų įtraukti žinomi avaringi kelio ruožai;

8.3. būtų išvengta kelio ruožų, šalia kurių įsikūrusios ikimokyklinio ugdymo įstaigos, bendrojo lavinimo mokyklos.

9. Kiekviename centre sudaryti maršrutai turi būti peržiūrimi ne rečiau kaip kas pusę metų ir, jei reikia, koreguojami.

_________________

Motorinių transporto priemonių

vairuotojų egzaminavimo sąlygų ir

tvarkos aprašo

2 priedas

TEORIJOS EGZAMINO KLAUSIMŲ TURINYS

1. Bendrųjų klausimų turinys:

1.1. vairuotojo pareigos, sustojimas ir stovėjimas, sankryžos, lenkimas, kelio ženklai, ženklinimas ir eismo reguliavimo signalai, važiavimo pirmenybė ir greičio apribojimai, motorinių transporto priemonių (toliau – TP) ir priekabų vilkimas, geležinkelio pervažos, vairuotojų atsakomybė;

1.2. vairuotojo budrumo ir dėmesio kitiems eismo dalyviams svarba;

1.3. situacijos kelyje suvokimas, vertinimas ir sprendimų priėmimas, reakcijos laikas;

1.4. sugebėjimo vairuoti pasikeitimai dėl alkoholio, vaistų bei kitų medikamentų, psichologinės būsenos ir nuovargio;

1.5. saugaus atstumo tarp TP laikymosi, stabdymo kelio ir išsilaikymo kelyje, esant įvairioms oro bei kelio sąlygoms, svarbiausi principai;

1.6. vairavimo rizikos veiksniai, susiję su įvairia kelio būkle, jai keičiantis dėl oro ir paros laiko;

1.7. saugus vairavimas tuneliuose;

1.8. specifiniai rizikos veiksniai, susiję su kitų eismo dalyvių nepatyrimu, ir labiausiai pažeidžiami eismo dalyviai: vaikai, pėstieji, dviratininkai ir neįgalieji;

1.9. pavojai, susiję su įvairių TP judėjimu ir vairavimu bei skirtingomis jų vairuotojų apžvalgos zonomis;

1.10. dokumentai, reikalingi naudotis TP;

1.11. vairuotojo veiksmai įvykus eismo įvykiui (įspėjamųjų ženklų išdėstymas ir avarinės šviesos signalizacijos įjungimas, atvejai, kai apie eismo įvykį pranešti policijai privaloma, ir vairuotojo veiksmai, kai į eismo įvykio vietą policija nekviečiama) ir būtinos pagalbos nukentėjusiesiems priemonės, kurių jis turi imtis;

1.12. su TP, kroviniu ir keleiviais susiję saugos veiksniai;

1.13. būtini atsargumo veiksmai išlipant iš (nulipant nuo) TP;

1.14. su sauga keliuose susiję TP mechaniniai aspektai: dažniausiai pasitaikantys gedimai ir nesklandumai, susiję su vairavimo, pakabos ir stabdžių sistemomis, padangomis, žibintais ir posūkių indikatoriais, reflektoriais, galinio vaizdo veidrodėliais, priekiniu stiklu ir valytuvais, išmetimo sistema, saugos diržais ir įspėjamojo garso signalo įtaisu;

1.15. TP saugos įranga: naudojimasis saugos diržais, atramomis galvai, vaikų saugos reikmenimis ir gesintuvu;

1.16. TP naudojimas atsižvelgiant į aplinką: tinkamas įspėjamojo garso signalo naudojimas, taupus kuro naudojimas, teršalų išmetimo ribojimas.

2. Specifinių klausimų apie AM, A1, A2 ir A kategorijų TP turinys:

2.1. apsauginių reikmenų, pvz., pirštinių, batų, drabužių ir saugos šalmo, naudojimas;

2.2. motociklininkų matomumas kitiems eismo dalyviams;

2.3. specifiniai rizikos veiksniai ir su sauga keliuose susiję mechaniniai TP ypatumai.

3. Specifinių klausimų apie C1, C1E, C, CE, D1, D1E, D, DE ir T kategorijų TP turinys:

3.1. vairavimo ir poilsio valandų apskaita, TP naudojama registruojanti įranga (išskyrus T kategorijos TP);

3.2. su atitinkama transporto rūšimi susiję Kelių eismo taisyklių, patvirtintų Lietuvos Respublikos Vyriausybės 2002 m. gruodžio 11 d. nutarimu Nr. 1950 „Dėl Kelių eismo taisyklių patvirtinimo“, reikalavimai: krovininis ir keleivinis transportas;

3.3. nacionaliniams ir tarptautiniams krovinių bei keleivių pervežimams reikalingi TP ir transportavimo dokumentai (išskyrus T kategorijos TP);

3.4. su atitinkama transporto rūšimi susiję vairuotojo veiksmai įvykus eismo įvykiui, kilus gaisrui;

3.5. atsargumo priemonės, kurių reikia imtis nuimant ir keičiant ratus (išskyrus T kategorijos TP);

3.6. reikalavimai dėl TP svorio ir matmenų, greičio ribotuvai;

3.7. su TP ypatumais susijusios kliūtys matymo zonoje;

3.8. kelių žemėlapio supratimas, maršruto planavimas (išskyrus T kategorijos TP);

3.9. su TP kroviniu susiję saugos veiksniai: krovinio pakrovimas, pritvirtinimas ir iškrovimas, įvairiarūšių krovinių ypatumai ir krovimo įrangos naudojimas (tik C1, C1E, C, CE kategorijų TP);

3.10. vairuotojo atsakomybė už keleivių pervežimą; keleivių patogumas ir saugumas; vaikų pervežimas; būtini patikrinimai prieš išvykstant (tik D1, D, D1E, DE ir T kategorijų TP).

4. Specifinių klausimų apie C, CE, D ir DE kategorijų TP turinys:

4.1. vidaus degimo variklių, skysčių, kuro tiekimo sistemos, elektros sistemos, uždegimo sistemos, transmisijos sistemos konstrukcijos ir veikimo principai;

4.2. tepimas ir apsauga nuo užšalimo;

4.3. padangų konstrukcijos principai, montavimas, teisingas naudojimas ir priežiūra;

4.4. stabdžių įtaisai ir greičio ribotuvai: rūšys, pagrindinės dalys, veikimo, sujungimo, naudojimo ir kasdienės priežiūros principai, stabdžių antiblokavimo sistemos naudojimas;

4.5. sukabinimo sistemos: rūšys, pagrindinės dalys, veikimo, sujungimo, naudojimo ir kasdienės priežiūros principai (tik CE, DE kategorijų TP);

4.6. gedimų priežasčių nustatymo metodai;

4.7. TP profilaktinė priežiūra ir būtinas einamasis remontas;

4.8. vairuotojo atsakomybė už krovinių pakrovimą, pervežimą ir pristatymą pagal sutartas sąlygas (tik C, CE kategorijų TP).

_________________

Motorinių transporto priemonių

vairuotojų egzaminavimo sąlygų ir

tvarkos aprašo

3 priedas

REIKALAVIMAI PRAKTIKOS EGZAMINUI NAUDOJAMOMS TRANSPORTO PRIEMONĖMS

1. A1 kategorijos TP – motociklai be šoninės priekabos, kurių vidaus degimo variklio darbinis tūris yra ne mažesnis kaip 115 cm3 ir ne didesnis kaip 125 cm3, vardinė galia ne didesnė kaip 11 kW (15 AG), o galios ir masės santykis ne didesnis kaip 0,1 kW/kg ir kurie gali išvystyti ne mažesnį kaip 90 km/h greitį. Jei motociklas varomas elektros varikliu, galios ir masės santykis turi būti ne mažesnis kaip 0,08 kW/kg.

2. Motociklai be šoninės priekabos, kurių:

2.1. A2 kategorijos TP – vidaus degimo variklio darbinis tūris ne mažesnis kaip 245 cm3, vardinė galia ne mažesnė kaip 20 kW, bet ne didesnė kaip 35 kW, o galios ir masės santykis ne didesnis kaip 0,2 kW/kg. Jei motociklas varomas elektros varikliu, galios ir masės santykis turi būti ne mažesnis kaip 0,15 kW/kg;

2.2. A kategorijos TP – masė be krovinio yra ne mažesnė kaip 175 kg, vidaus degimo variklio darbinis tūris ne mažesnis kaip 595 cm3, vardinė galia ne mažesnė kaip 50 kW. Jei motociklas varomas elektros varikliu, galios ir masės santykis turi būti ne mažesnis kaip 0,25 kW/kg.

3. B1 kategorijos TP – B1 kategorijos motorinės TP, galinčios išvystyti ne mažesnį kaip 60 km/h greitį.

4. B kategorijos TP – B kategorijos motorinės TP, galinčios išvystyti ne mažesnį kaip 100 km/h greitį. B kategorijos motorinės TP ir priekabos junginius, kurių didžiausioji leidžiamoji masė didesnė kaip 3 500 kg, bet ne didesnė nei 4 250 kg, sudaro B kategorijos motorinė TP ir priekaba, kurios didžiausioji leidžiamoji masė didesnė nei 750 kg; priekabos krovinio skyrius turi būti uždara dėžė, kurios plotis ir aukštis yra ne mažesni už atitinkamus motorinės TP matmenis, uždaros dėžės tipo kėbulas gali būti šiek tiek siauresnis už motorinę TP su sąlyga, kad galinį vaizdą būtų galima matyti tik per išorinius motorinės TP galinio vaizdo veidrodėlius.

5. BE kategorijos TP – junginiai, kuriuos sudaro B kategorijos motorinė TP ir priekaba, kurios didžiausioji leidžiamoji masė – nuo 1000 kg, galintys išvystyti ne mažesnį kaip 100 km/h greitį, ir kurie nepriklauso B kategorijai, priekabos krovinio skyrius turi būti uždara dėžė, kurios plotis ir aukštis yra ne mažesni už atitinkamus motorinės TP matmenis, uždaros dėžės tipo kėbulas gali būti šiek tiek siauresnis už motorinę TP su sąlyga, kad galinį vaizdą būtų galima matyti tik per išorinius motorinės TP galinio vaizdo veidrodėlius, realioji priekabos masė turi būti ne mažesnė kaip 800 kg.

6. C1 kategorijos TP – C1 kategorijos motorinės TP, kurių didžiausioji leidžiamoji masė – nuo 4000 kg, ilgis – ne mažesnis kaip 5 m, galinčios išvystyti ne mažesnį kaip 80 km/h greitį, su stabdžių antiblokavimo sistema ir tachografu, krovinio skyrius turi būti uždara dėžė, kurios plotis ir aukštis yra ne mažesni už atitinkamus kabinos matmenis.

7. C1E kategorijos TP – junginiai, kuriuos sudaro C1 kategorijos motorinė TP ir priekaba, kurios didžiausioji leidžiamoji masė – nuo 1250 kg, šių junginių ilgis – ne mažesnis kaip 8 m, galintys išvystyti ne mažesnį kaip 80 km/h greitį, priekabos krovinio skyrius turi būti uždara dėžė, kurios plotis ir aukštis yra ne mažesni už atitinkamus kabinos matmenis, uždaros dėžės tipo kėbulas gali būti šiek tiek siauresnis už kabiną, su sąlyga, kad galinį vaizdą būtų galima matyti tik per išorinius motorinės TP galinio vaizdo veidrodėlius, realioji priekabos masė turi būti ne mažesnė kaip 800 kg.

8. C kategorijos TP – C kategorijos motorinės TP, kurių didžiausioji leidžiamoji masė – nuo 12 000 kg, ilgis – ne mažesnis kaip 8 m, plotis – ne mažesnis kaip 2,40 m, galinčios išvystyti ne mažesnį kaip 80 km/h greitį, su stabdžių antiblokavimo sistema ir tachografu, pavarų sistema, kai pavaros perjungiamos ranka, krovinio skyrius – uždara dėžė, kurios plotis ir aukštis yra ne mažesni už atitinkamus kabinos matmenis, realioji TP masė – ne mažesnė kaip 10 000 kg.

9. CE kategorijos TP – sujungtos TP arba junginiai, kuriuos sudaro C kategorijos motorinė TP ir ne mažiau kaip 7,5 m ilgio priekaba, tiek sujungtos TP, tiek junginio didžiausioji leidžiamoji masė – nuo 20 000 kg, ilgis – ne mažesnis kaip 14 m, plotis – ne mažesnis kaip 2,40 m, galintys išvystyti ne mažesnį kaip 80 km/h greitį, su stabdžių antiblokavimo sistema ir tachografu, pavarų sistema, kai pavaros perjungiamos ranka, krovinio skyrius – uždara dėžė, kurios plotis ir aukštis yra ne mažesni už atitinkamus kabinos matmenis, tiek sujungtos TP, tiek junginio realioji masė – ne mažesnė kaip 15 000 kg.

10. D1 kategorijos TP – D1 kategorijos motorinės TP, kurių didžiausioji leidžiamoji masė – nuo 4000 kg, ilgis – ne mažesnis kaip 5 m, galinčios išvystyti ne mažesnį kaip 80 km/h greitį, su stabdžių antiblokavimo sistema ir tachografu.

11. D1E kategorijos TP – junginiai, kuriuos sudaro D1 kategorijos motorinė TP ir priekaba, kurios didžiausioji leidžiamoji masė – nuo 1250 kg, galintys išvystyti ne mažesnį kaip 80 km/h greitį, priekabos krovinio skyrius – uždara dėžė, kurios plotis ir aukštis turi būti ne mažesni kaip po 2 m, realioji priekabos masė turi būti ne mažesnė kaip 800 kg.

12. D kategorijos TP – D kategorijos motorinės TP, kurių ilgis – ne mažesnis kaip 10 m, plotis – ne mažesnis kaip 2,40 m, galinčios išvystyti ne mažesnį kaip 80 km/h greitį, su stabdžių antiblokavimo sistema ir tachografu.

13. DE kategorijos TP – junginiai, kuriuos sudaro D kategorijos motorinės TP ir priekaba, kurios didžiausioji leidžiamoji masė – nuo 1250 kg, galintys išvystyti ne mažesnį kaip 80 km/h greitį, priekabos krovinio skyrius – uždara dėžė, kurios plotis ir aukštis turi būti ne mažesni kaip po 2 m, realioji priekabos masė turi būti ne mažesnė kaip 800 kg.

14. T kategorijos TP – troleibusai.

_________________

Motorinių transporto priemonių vairuotojų egzaminavimo sąlygų ir tvarkos aprašo

4 priedas

PRAKTIKOS EGZAMINO APIMTIS IR TURINYS

1. Praktikos egzamino metu turi būti patikrinta, kaip egzaminuojamasis sugeba surasti, valdyti ir (ar) sureguliuoti egzaminuotojo nurodytus transporto priemonės (toliau – TP) valdymo įtaisus ir (ar) įrangą arba patikrinti jų būklę ir pasirengti saugiai važiuoti (išskyrus T kategorijos TP):

1.1. A1, A2 ir A kategorijų TP:

1.1.1. atsitiktinumo principu pateikiamos trys užduotys (klausimai) iš šių temų:

1.1.1.1. padangos (ratai), varančioji grandinė (jei yra);

1.1.1.2. stabdžiai;

1.1.1.3. signalai ir šviesos;

1.1.1.4. žibintai ir atšvaitai;

1.1.1.5. vairo mechanizmas;

1.1.1.6. skysčių lygis;

1.1.2. tinkamai užsidėti saugos šalmą (šalmo antveidis, pasmakrės dirželis) ir apsirengti;

1.1.3. sėdėsena: kūno laikysena; veidrodėlių sureguliavimas;

1.2. B1 ir B kategorijų TP:

1.2.1. atsitiktinumo principu pateikiamos trys užduotys (klausimai) iš šių temų:

1.2.1.1. padangos (ratai);

1.2.1.2. stabdžiai;

1.2.1.3. signalai ir šviesos;

1.2.1.4. žibintai ir atšvaitai;

1.2.1.5. vairo mechanizmas;

1.2.1.6. skysčių lygis;

1.2.2. nustatyti tinkamą sėdynės padėtį;

1.2.3. pareguliuoti galinio vaizdo veidrodėlius, saugos diržą ir atramą galvai, vairo rato padėtį;

1.3. C1, C, D1 ir D kategorijų TP:

1.3.1. atsitiktinumo principu pateikiamos trys užduotys (klausimai) iš šių temų:

1.3.1.1. ratai, ratų veržlės, purvasaugiai;

1.3.1.2. stabdžių sistema;

1.3.1.3. priekinis stiklas, langai ir valytuvai;

1.3.1.4. vairo sistema;

1.3.1.5. prietaisų skydas ir tachografas;

1.3.1.6. signalai ir šviesos;

1.3.1.7. žibintai ir atšvaitai;

1.3.1.8. skysčių lygis;

1.3.1.9. oro slėgis, resiveriai ir pakaba;

1.3.1.10. C1, C kategorijoms: krovinių skyrius, jo durys, pakrovimo mechanizmas (jei yra), kabinos užrakinimas, krovinio pakrovimo ir apsaugos būdas;

1.3.1.11. D1, D kategorijoms: specialiosios TP saugos priemonės, kėbulas, darbinės durys ir avariniai išėjimai, pirmosios pagalbos priemonės, ugnies gesintuvai ir kitos saugos priemonės;

1.3.2. nustatyti tinkamą sėdynės padėtį;

1.3.3. sureguliuoti galinio vaizdo veidrodėlius, saugos diržus, galvos atramą, jei tokių yra;

1.4. BE, C1E, CE, D1E ir DE kategorijų TP:

1.4.1. atsitiktinumo principu pateikiamos trys užduotys (klausimai) iš šių temų:

1.4.1.1. ratai, ratų veržlės, purvasaugiai;

1.4.1.2. stabdžių sistema;

1.4.1.3. priekinis stiklas, langai ir valytuvai;

1.4.1.4. vairo sistema;

1.4.1.5. prietaisų skydas ir tachografas (išskyrus BE kategoriją);

1.4.1.6. signalai ir šviesos;

1.4.1.7. žibintai ir atšvaitai;

1.4.1.8. skysčių lygis;

1.4.1.9. oro slėgis, resiveriai ir pneumatinė pakaba (išskyrus BE kategoriją);

1.4.1.10. sukabinimo įtaisas, oro (jei yra) ir elektros jungtys.

2. Praktikos egzamino metu turi būti patikrinta, kaip egzaminuojamasis sugeba atlikti specialiuosius važiavimo manevrus. Šie manevrai atliekami tam pritaikytoje specialioje aikštelėje ir (arba) kelyje (B1 ir B kategorijos be priekabos TP tik kelyje):

2.1. A1, A2 ir A kategorijų TP:

2.1.1. motociklo su išjungtu varikliu valdymas: pastatyti ant stovėjimo kojelių, atremti šonine atrama, stumti, apsukti;

2.1.2. važiavimas motociklu siaura juosta (vėže, lenta);

2.1.3. važiavimas aštuoniuke;

2.1.4. važiavimas gyvatėle;

2.1.5. kliūties apvažiavimas važiuojant ne mažesniu kaip 50 km/h greičiu;

2.1.6. įsibėgėjimas (30–40 km/h greičiu) ir tikslus sustojimas nurodytoje vietoje (prieš „Stop“ liniją);

2.1.7. mažo spindulio posūkis į kairę arba į dešinę;

2.1.8. stabdymas važiuojant ne mažesniu kaip 50 km/h greičiu ir avarinis stabdymas egzaminuotojui nurodžius;

2.2. B1 ir B kategorijų TP:

2.2.1. įsibėgėjimas (30–40 km/h greičiu) ir tikslus sustojimas nurodytoje vietoje (prieš „Stop“ liniją);

2.2.2. apsisukimas riboto pločio juostoje, naudojant atbulinę eigą;

2.2.3. TP pastatymas į laikino stovėjimo vietą priekiu ar galu lygiagrečiai, statmenai arba įstrižai važiuojamosios dalies krašto, lygumoje, įkalnėje arba nuokalnėje, paliekant reikiamą tarpą tarp stovinčių TP, ir išvažiavimas iš jos;

2.2.4. sustojimas ir pajudėjimas iš vietos įkalnėje;

2.2.5. važiavimas atbulomis su posūkiu į dešinę arba į kairę neišvažiuojant iš eismo juostos ribų;

2.3. C1, C, D1, D ir T kategorijų TP:

2.3.1. pastatymas šonu prie pakylos (tik D1, D ir T kategorijos TP);

2.3.2. privažiavimas atbulomis prie rampos ar kitokios manevro ribą žyminčios vietos (išskyrus T kategorijos TP);

2.3.3. tikslus sustojimas nurodytoje vietoje (prieš „Stop“ liniją);

2.3.4. važiavimas pirmyn ir atbulomis su posūkiu į dešinę arba į kairę neišvažiuojant iš eismo juostos ribų (T kategorijos TP – tik pirmyn);

2.4. BE, C1E, CE, D1E ir DE kategorijų TP:

2.4.1. važiavimas atbulomis neišvažiuojant iš eismo juostos;

2.4.2. privažiavimas atbulomis prie rampos;

2.4.3. priekabos prikabinimas ir atkabinimas arba atkabinimas ir prikabinimas.

3. Egzaminuotojas turi stebėti, ar egzaminuojamasis tinkamai naudojasi TP valdymo įtaisais, sugeba prisitaikyti prie eismo srauto, kelio ir oro sąlygų, pakankamai įvertina kitus eismo dalyvius ir suvokia įvairias eismo situacijas, laikosi Kelių eismo taisyklių, patvirtintų Lietuvos Respublikos Vyriausybės 2002 m. gruodžio 11 d. nutarimu Nr. 1950 „Dėl Kelių eismo taisyklių patvirtinimo“, reikalavimų:

3.1. važiavimas įkalnėse ir nuokalnėse: važiuoja saugiai, įjungia tinkamą pavarą, sustojęs pasirūpina, kad TP nepradėtų judėti savaime;

3.2. trajektorijos pasirinkimas: teisingai pasirenka eismo juostą, trajektoriją ir vietą eismo juostoje, laikosi trajektorijos, žvalgosi;

3.3. greitis: pasirenka konkrečiai eismo situacijai tinkamą greitį, neviršija leistino greičio, laikosi saugaus atstumo;

3.4. manevravimas eismo juostose, lenkimas: teisingai vertina eismo situaciją, kliūtis, matomumą lenkimo ruože, laikosi ženklinimo reikalavimų, laiku rodo signalus, teisingai atlieka manevrą, teisingai įsibėgėja, jungia pavaras, laikosi šoninio intervalo, grįžta į savo eismo juostą;

3.5. kitas elgesys: tinkamai elgiasi su labiausiai pažeidžiamais eismo dalyviais: vaikais, pėsčiaisiais, dviratininkais ir neįgaliaisiais, sugeba iš anksto nuspėti galimą pavojų, nekliudo ir nesukelia pavojaus kitiems eismo dalyviams, duoda kelią specialiosioms TP;

3.6. važiavimas per sankryžas: teisingai vertina eismo situaciją, teisingai priartėja, duoda kelią pirmenybę turintiems eismo dalyviams, sustoja, kai to reikalauja šviesoforo ar reguliuotojo signalas; įvertina pėsčiųjų ir dviratininkų veiksmus, apžvelgia situaciją sankryžoje, tinkamai išvažiuoja iš sankryžos;

3.7. posūkiai: laiku rodo signalus, vertina situaciją persirikiuodamas, teisingai persirikiuoja, pasirenka eismo juostą sukdamas;

3.8. saugus ir taupus vairavimas: važiuoja taip, kad būtų užtikrinta eismo dalyvių sauga, mažinamas degalų naudojimas ir išmetamųjų teršalų kiekis įsibėgėjant, lėtėjant, važiuojant į įkalnę ir nuokalnę, prireikus pavaras perjungia ranka (B, C1, C, D1, D, BE, C1E, CE, D1E ir DE kategorijų TP).

4. Jei egzaminuojamasis laiko praktikos egzaminą B kategorijos TP, turi būti patikrintas egzaminuojamojo gebėjimas 10–15 minučių vairuoti savarankiškai vadovaujantis palydovinės navigacijos įrenginio (toliau – navigacijos įrenginys) nurodymais. Navigacijos įrenginį pateikia AB „Regitra“ ir maršrutą jame nustato egzaminuotojas. Važiavimas vadovaujantis navigacijos įrenginio nurodymais pradedamas, kai TP yra sustabdyta. Šis laikas taip pat gali būti skirtas savarankiškam vairavimui į egzaminuotojui ir egzaminuojamajam žinomą objektą. Jei dėl abiem žinomo objekto nepavyksta sutarti, važiuojama link egzaminuotojo nurodyto objekto, vadovaujantis informaciniais kelio ženklais.

5. Jei egzaminuojamasis laiko praktikos egzaminą B kategorijos TP, sujungta su priekaba, kurios didžiausioji leidžiamoji masė didesnė nei 750 kg, o junginio didžiausioji leidžiamoji masė didesnė kaip 3 500 kg, bet ne didesnė nei 4 250 kg, turi būti patikrinta, kaip egzaminuojamasis sugeba atlikti specialiuosius važiavimo manevrus, nurodytus šio priedo 2.4 papunktyje.

_________________